زرد ءِ گم آسریں ارساں پِردئے
چاڑ پیوستگیں درداں پِردئے
برھنگیں چولے دریگاں چِستیں
سِتر ءِ آدینکے ءَ چمّاں پِردئے
زور مُرگانی گُلابیں نازاں
مھر ءِ ھُشکاوگیں درچکاں پِردئے
مَرگ ءُ میرانی ءِ وھد ءُ پاس ءَ
موتکاں آزردگیں کبراں پِردئے
جنگ رُستہ منی ویرانیں دل ءَ
تیراں بد واھگیں مُرگاں پِردئے
گُژن ءِ آزاریں زھیراں واپین
ہچ نہ گْواھیت منی چُکّاں پِردئے
سوچ بے ارزِشیں مارشتاں شریفؔ
گُنگیں مئے راستی ءَ لُنٹاں پِردئے
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔